Norsk statsborger i terrorrettssak i Jordan
Rettssaken mot en 49 år gammel mann med norsk og irakisk statsborgerskap startet mandag i Jordan . Mannen er tiltalt for terrorplanlegging og anklages for å tilhøre den utenlandske fløyen av Irans revolusjonsgarde , Quds-styrken. Ifølge avisen Al Rai skal saken gå for lukkede dører. Flere kilder med kjennskap til etterforskningen opplyser til lokale medier at de avverget det som kunne ha blitt et svært alvorlig terrorangrep. Det er første gang på ti år at noen er blitt pågrepet med så store mengder eksplosiver i Jordan, ifølge avisen. Planen skal ha vært å gjennomføre et angrep i Saudi-Arabia.– Min mann er uskyldig. Jeg var sammen med ham hele tiden i Jordan. Jeg la ikke merke til noe uvanlig, sier 49-åringens kone til Dagbladet. Mannen skal ha hatt 45 kilo sprengstoff på kroppen da han ble pågrepet i byen Jerash nord for hovedstaden Amman i Jordan, skriver Aftenposten. Han var sammen med kona og resten av familien da pågripelsen skjedde. Men 49-åringens forsvarer, advokat Bushra Khalil, som tidligere har vært advokat for Iraks nå avdøde president Saddam Hussein, har en annen versjon av hvordan pågripelsen skjedde. – Min klient sier at en venn av ham i Iran ba ham oppsøke en plass på veien til Jerash. Vennen hans ga ham et kjennemerke som skulle lede til plassen der det skulle ligge noen nedgravde beholdere. Min klient trodde at det var penger og gull, sier Khalil til Dagbladet.– Han ble tatt med av jordansk politi til den samme plassen. Politiet hadde sporhunder med seg og de gravde opp noen beholdere. Min klient så på fra avstand mens de gravde på plassen. Men han visste ikke hva de hadde funnet, sier Khalil videre. Hun opplyser at jordansk politi hevder å ha funnet 45 kilo sprengstoff nedgravd. Selv mener mannen i 40-årene at jordanske myndigheter satte opp en felle for ham. – Han tror at det var en felle fra Jordan for å få ham til å oppsøke stedet. Er det logisk at det ligger 45 kilo sprengstoff nedgravd i 17 år i ørkenen? Min klient sier at han aldri ville utsatt familien sin for noe sånt. De var på ferie, sier advokaten. – Min klient har ikke gjort noe galt. Det var ikke han som gravde ned det som var gjemt, og det var ikke han som skulle grave det opp. Han skulle bare inspisere plassen for å se om det fortsatt var noe som lå der, sier Khalil.Den norske statsborgeren benekter enhver befatning med terrorisme. Han var bare på ferie og skulle i tillegg gjøre en tjeneste for en venn som bor i Iran ved å finne beholderne i ørkenen, forklarer advokaten. Det er tre måneder siden pågripelsen, som skjedde i hjemmet til noen venner i Amman. 25 tungt bevæpnede og maskerte soldater stormet boligen og tok med seg mannen, mens kona og barna ble satt i husarrest på et hotell i 35 dager. 49-åringen ble pågrepet 4. april, like før han skulle hjem til Norge sammen med familien.Norske utenriksmyndigheter bistår mannen. – Jeg kan bekrefte at en norsk statsborger er pågrepet og fengslet i Jordan. Vi har kontakt med ham gjennom ambassaden i Amman, og tilbudt ham konsulær assistanse, noe han har takket ja til, sier pressevakt Veslemøy Salvesen i Utenriksdepartementet til VG . Politiets sikkerhetstjeneste (PST) har også kjennskap til mannen. – Vi har hatt dialog med jordanske myndigheter om denne personen over lengre tid. Vi har vært orientert om etterforskningen knyttet til personen, sier kommunikasjonsrådgiver i PST, Siv Alsén, til VG. VG/NTB
Den 49 år gamle mannen er tiltalt for terrorplanlegging i Jordan, og skal ha hatt 45 kilo sprengstoff på seg da han ble pågrepet.